钦定古今图书集成/明伦汇编/宫闱典/第085卷 > 山阴公主 下嫁何戢
## 钦定古今图书集成/明伦汇编/宫闱典/第085卷 > 山阴公主 下嫁何戢

按《宋书何偃传》：时上长女山阴公主，爱倾一时。配偃
子戢，昇明末为相国左长史。按《豫章王子尚传》，太
宗殒，废帝称太皇后令曰：“子尚顽凶极悖，行乖天理，
楚玉淫乱纵慝，义绝人经，并可于第赐尽。”子尚时年
十六。楚玉，山阴公主也。废帝改封为会稽郡长公主，
食汤沐邑二千户，给鼓吹一部，加班剑二十人。未及
拜受，而废帝败。楚玉肆情淫纵，以尚书吏部郎褚渊
貌美，请自侍十日，废帝许之。渊虽承旨而行，以死自
固，楚玉不能制也。

按《南齐书何戢传》：“戢字慧景，庐江灊人也。祖尚之，宋
司空。父偃，金紫光禄大夫，被遇于宋武。选戢尚山阴
公主，拜驸马都尉。解褐秘书郎、太子中舍人、司徒主
簿、新安王文学、秘书丞、中书郎。景和世，山阴主就帝
求吏部郎褚渊入内侍己，渊见拘逼，终不肯从，与戢
同居止月馀日，由是特申情好。明帝立，迁司徒从事”
中郎，从建安王休仁征赭圻，板转戢司马，除黄门郎。
出为宣威将军、东阳太守，吏部郎。元徽初，褚渊参朝
政，引戢为侍中，时年二十九。戢以年未三十，苦辞内
侍，表疏属上，时议许之，改授司徒左长史。太祖为领
军，与戢来往，数置欢䜩上好水引䴵，戢令妇女躬自
执事，以设上焉。久之，复为侍中，迁安成王车骑长史，
加辅国将军、济阴太守，行府州事。出为吴郡太守，以
疾归，为侍中，秘书监，仍转中书令，太祖相国左长史。
建元元年，迁散骑常侍、太子詹事，寻改侍中，詹事如
故。上欲转戢领选，问尚书令褚渊以戢资重，欲加常
侍。渊曰：“宋世王球从侍中中书令单作吏部尚书，资
与戢相似。顷选职方昔小轻，不容顿加常侍，圣旨每
以蝉冕不宜过多。臣与王俭，既已左珥，若复加戢，则
八座便有三貂，若帖以《骁游》，亦为不少。”乃以戢为吏
部尚书，加骁骑将军。戢美容仪，动止与褚渊相慕，时
人呼为小褚公。家业富盛，性又华侈，衣被服饰，极为
奢丽。三年，出为左将军、吴兴太守。上颇好画扇，宋孝
武赐戢蝉雀扇，善画者顾景秀所画。时陆探微、顾彦
先皆能画，叹其巧绝。戢因王晏献之，上令晏厚酬其
意。四年卒，时年三十六。赠散骑常侍，抚军太守如故。
谥“懿子”女为郁林王后，又赠侍中、光禄大夫。